Stephanie Linus (anatambulika pia kama Stephanie Onyekachi Okereke alizaliwa tarehe 2 Oktoba 1982). Ni mwigizaji filamu wa Kike wa Nigeria,pia ni mwongozaji wa filamu na mwanamitindo. Alipata tuzo na teuzi mbalimbali kutokana na kazi yake ya uigizaji, ikiwemo tuzo ya Reel mwaka 2013 kama mwigizaji bora wa kike, tuzo ya Afro Hollywood ya mwaka 2006 kama mwigizaji bora wa kike na uteuzi mara tatu wa mwigizaji bora wa kike katika tuzo za Africa Movie Academy ya mwaka 2005, 2009 na 2010. Pia, alikuwa mshindi wa pili katika mashindano ya kumpata mwanamke mrembo wa Nigeria mwaka 2002 . Stephanie Okereke alizaliwa Ngor Okpala katiika jimbo la Imo. Ni mtoto wa sita kati ya watoto nane wa Mary na Chima Okereke. Alimaliza elimu ya msingi na sekondari katika jimbo la Delta. Alipata shahada ya kiingereza na fasihi katika chuo kikuu cha Calabar katika jimbo la Cross river. Alianza kazi ya uigizaji mnamo mwaka 1997 alipo igiza kama mhusika mkuu katika filamu ya Compromise 2 na Waterloo. Mwaka 2002, Okereke alikuwa mshindi wa pili katika kinyang’anyiro cha kumsaka mwanamke mrembo wa Nigeria . Mwaka mmoja baadaye (2003), Okereke alishinda tuzo mbili kati ya nane alizoteuliwa kushiriki.